CELEX: 32020R0356
Language: mt
Date: 2020-03-04 00:00:00
Title: Regolament tal-Kummissjoni (UE) 2020/356 tal-4 ta’ Marzu 2020 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-polisorbati (E 432–436) fix-xarbiet karbonizzati (Test b’rilevanza għaż-ŻEE)

5.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 67/31
               
            
         REGOLAMENT TAL-KUMMISSJONI (UE) 2020/356
         tal-4 ta’ Marzu 2020
         li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-polisorbati (E 432–436) fix-xarbiet karbonizzati
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) tiegħu,
         Billi:
         
                     (1)
                  
                  
                     L-Anness II tar-Regolament (KE) Nru 1333/2008 jistabbilixxi lista tal-Unjoni ta’ addittivi tal-ikel approvati għall-użu fl-ikel u l-kundizzjonijiet tal-użu tagħhom.
                  
               
                     (2)
                  
                  
                     Din il-lista tista’ tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), fuq inizjattiva tal-Kummissjoni jew wara li ssir applikazzjoni.
                  
               
                     (3)
                  
                  
                     Skont l-Anness II tar-Regolament (KE) Nru 1333/2008, it-tristearat tal-poliossietilen sorbitan (il-polisorbat 65) (E 436) attwalment huwa awtorizzat biex jintuża bħala addittiv tal-ikel tal-grupp “polisorbati” (E 432-436) f’diversità kbira ta’ oġġetti tal-ikel b’livelli massimi li jvarjaw bejn 500 u 10 000 mg/kg u quantum satis fis-supplimenti tal-ikel.
                  
               
                     (4)
                  
                  
                     Fl-4 ta’ Lulju 2018, tressqet applikazzjoni għall-awtorizzazzjoni tal-użu tal-polisorbat 65 (E 436) bħala aġent kontra r-ragħwa f’diversi tipi ta’ xarbiet. Wara dan, l-applikazzjoni saret disponibbli għall-Istati Membri skont l-Artikolu 4 tar-Regolament (KE) Nru 1331/2008.
                  
               
                     (5)
                  
                  
                     Mill-applikazzjoni jirriżulta li l-użu propost tal-polisorbat 65 (E 436) huwa meħtieġ fil-livell massimu ta’ 10 mg/kg għall-konteniment u t-trażżin tar-ragħwa waqt il-manifattura tax-xarbiet karbonizzati billi jifforma saff madwar il-bżieżaq tar-ragħwa u jistabbilizza l-bżieżaq il-kbar billi ma jħallihomx jingħaqdu flimkien u jinfaqgħu. L-applikazzjoni turi li huwa meħtieġ it-trażżin tar-ragħwa biex it-tagħmir tal-produzzjoni jkun jista’ jitħaddem b’mod effiċjenti, biex jitnaqqas l-iskart tal-prodott, biex il-post tax-xogħol jibqa’ sikur, u biex il-faċilitajiet jinżammu fi stat nadif u iġjeniku.
                  
               
                     (6)
                  
                  
                     Skont l-Artikolu 3(2) tar-Regolament (KE) Nru 1331/2008, il-Kummissjoni trid titlob l-opinjoni tal-Awtorità Ewropea dwar is-Sigurtà fl-Ikel (“l-Awtorità”) biex taġġorna l-lista tal-Unjoni tal-addittivi tal-ikel stabbilita fl-Anness II tar-Regolament (KE) Nru 1333/2008, għajr meta l-aġġornament inkwistjoni x’aktarx ma jkollux effett fuq is-saħħa tal-bniedem.
                  
               
                     (7)
                  
                  
                     Is-sikurezza tal-polisorbati (E 432-436) użati bħala addittivi tal-ikel ġiet evalwata mill-ġdid mill-Awtorità fl-2015 (3). L-Awtorità kkonkludiet li l-istimi tal-esponiment ma kinux jaqbżu l-konsum aċċettabbli ta’ kuljum (ADI) ta’ 25 mg/kg skont il-piż tal-ġisem/kull jum fil-każ tal-prodott raffinat mhux abbinat ma’ isem kummerċjali għall-etajiet kollha, kemm fil-livell medju tal-esponiment, kif ukoll fil-livell għoli; iżda għat-trabi li jkunu għadhom kif telqu jimxu, fl-ogħla livell kienu javviċinaw ħafna l-konsum aċċettabbli ta’ kuljum. L-Awtorità osservat li hi meħtieġa aktar data biex jitnaqqsu l-inċertezzi għall-valutazzjoni tax-xenarju tal-esponiment għall-prodott raffinat, billi ma kinux inkisbu rapporti fuq l-użu għal tliet kategoriji tal-ikel, u li sorsi dietetiċi oħrajn ta’ esponiment għall-polisorbati ma setgħux jitqiesu fl-opinjoni.
                  
               
                     (8)
                  
                  
                     Fl-applikazzjoni, l-applikant kien għamel stima tal-esponiment billi uża l-Mudell tal-Konsum tal-Addittivi tal-Ikel (4) żviluppat mill-Awtorità. L-istimi li ngħataw jindikaw li l-esponiment addizzjonali li jikkawża l-użu estiż huwa negliġibbli (inqas minn 1 % tal-konsum aċċettabbli ta’ kuljum).
                  
               
                     (9)
                  
                  
                     L-użu estiż tal-polisorbat 65 (E 436) fil-livell massimu ta’ 10 mg/kg fil-kategoriji tal-ikel 14.1.4 “Xarbiet mogħtija t-togħma”, 14.2.3 “Sajder u perri”, 14.2.4 “Inbid tal-frott u nbid magħmul” u 14.2.8 “Xarbiet alkoħoliċi oħra inkluż taħlit ta’ xarbiet alkoħoliċi ma’ xarbiet mhux alkoħoliċi u spirti b’inqas minn 15 % ta’ alkoħol” fil-Parti E tal-Anness II tar-Regolament (KE) Nru 1333/2008 jeħtieġ aġġornament tal-lista tal-Unjoni li mhuwiex probabbli li jkollu effett fuq is-saħħa tal-bniedem, billi l-impatt tiegħu fuq l-esponiment globali għall-polisorbati (E 432-436) huwa negliġibbli. Għaldaqstant, ma hemmx bżonn tintalab l-opinjoni tal-Awtorità.
                  
               
                     (10)
                  
                  
                     F’ġieħ il-konsistenza, jixraq li jiġi indirizzat l-użu mitlub tal-(polisorbat 65) (E 436) billi jiġi awtorizzat il-grupp tal-polisorbati (E 432-436) fil-kategoriji tal-ikel rispettivi.
                  
               
                     (11)
                  
                  
                     Għaldaqstant jixraq li jkun awtorizzat l-użu tal-polisorbati (E 432-436) fil-livell massimu ta’ 10 mg/kg fil-kategoriji tal-ikel 14.1.4 “Xarbiet mogħtija t-togħma”, 14.2.3 “Sajder u perri”, 14.2.4 “Inbid tal-frott u nbid magħmul” u 14.2.8 “Xarbiet alkoħoliċi oħra inkluż taħlit ta’ xarbiet alkoħoliċi ma’ xarbiet mhux alkoħoliċi u spirti b’inqas minn 15 % ta’ alkoħol”.
                  
               
                     (12)
                  
                  
                     Għalhekk jenħtieġ li l-Anness II tar-Regolament (KE) Nru 1333/2008 jiġi emendat skont dan.
                  
               
                     (13)
                  
                  
                     Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta’ Marzu 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 354, 31.12.2008, p. 16.
         
            (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
         
            (3)  EFSA Journal 2015; 13(7):4152.
         
            (4)  http://www.efsa.europa.eu/en/applications/foodingredients/tools
      
      
         
            ANNESS
            Il-Parti E tal-Anness II tar-Regolament (KE) Nru 1333/2008 hija emendata kif ġej:
            
                        (1)
                     
                     
                        fil-kategorija tal-ikel 14.1.4 “Xarbiet mogħtija t-togħma”, tiddaħħal l-entrata l-ġdida li ġejja għall-polisorbati (E 432-436) taħt l-entrata tal-emiċelluloża tas-sojja (E 426):
                        
                                     
                                 
                                 
                                    “E 432-436
                                 
                                 
                                    Polisorbati
                                 
                                 
                                    10
                                 
                                 
                                    (1)
                                 
                                 
                                    xarbiet karbonizzati biss”
                                 
                              
                  
                        (2)
                     
                     
                        fil-kategorija tal-ikel 14.2.3 “Sajder u perri”, tiddaħħal l-entrata l-ġdida li ġejja għall-polisorbati (E 432-436) taħt l-entrata tal-propan-1, 2-diol alġinat (E 405):
                        
                                     
                                 
                                 
                                    “E 432-436
                                 
                                 
                                    Polisorbati
                                 
                                 
                                    10
                                 
                                 
                                    (1)
                                 
                                 
                                    xarbiet karbonizzati biss”
                                 
                              
                  
                        (3)
                     
                     
                        fil-kategorija tal-ikel 14.2.4 “Inbid tal-frott u nbid magħmul”, tiddaħħal l-entrata l-ġdida li ġejja għall-polisorbati (E 432-436) taħt l-entrata tal-aċidu metatartariku (E 353):
                        
                                     
                                 
                                 
                                    “E 432-436
                                 
                                 
                                    Polisorbati
                                 
                                 
                                    10
                                 
                                 
                                    (1)
                                 
                                 
                                    xarbiet karbonizzati biss”
                                 
                              
                  
                        (4)
                     
                     
                        fil-kategorija tal-ikel 14.2.8 “Xarbiet alkoħoliċi oħra inkluż taħlit ta’ xarbiet alkoħoliċi ma’ xarbiet mhux alkoħoliċi u spirti b’inqas minn 15 % ta’ alkoħol”, tiddaħħal l-entrata l-ġdida li ġejja għall-polisorbati (E 432-436) taħt l-entrata tal-propan-1, 2-diol alġinat (E 405):
                        
                                     
                                 
                                 
                                    “E 432-436
                                 
                                 
                                    Polisorbati
                                 
                                 
                                    10
                                 
                                 
                                    (1)
                                 
                                 
                                    xarbiet karbonizzati biss”